text: [{"text_idx": "#000002", "text": "Amnesty International F\u00f8royar stu\u00f0la\u00f0i tiltakinum um rasismu. Eitt evni, sum eisini er a\u0301trokandi at varpa ljo\u0301s a\u0301 her heima i\u0301 F\u00f8royum."}, {"text_idx": "#000003", "text": "Vit lata her or\u00f0ini hja\u0301 teimum, sum uppliva\u00f0 hetta, tala her."}, {"text_idx": "#000004", "text": "Ta\u0301 i\u00f0 Marianna nevndi, at tey fo\u0301ru at skipa fyri einum BLM-tiltaki, og um vit vildu vera vi\u00f0 og koma at sp\u00e6la n\u00f8kur l\u00f8g, so var ongin ivi. Hon nevndi eisini, at eg gjarna ma\u0301tti siga n\u00f8kur or\u00f0, og i\u0301 byrjanini var eg sodan: Nei, eg vil helst ikki vera i\u0301 front upp a\u0301 tann ma\u0301tan, so vil eg heldur kempa fri\u00f0arliga. Eg kom skjo\u0301tt til ta konklusio\u0301nina, at um eg ikki kundi tosa, hv\u00f8r skuldi so tosa fyri meg og \u00f8ll hini her i\u0301 F\u00f8royum?"}, {"text_idx": "#000005", "text": "Ti\u0301\u00f0in er komin til at siga fra\u0301."}, {"text_idx": "#000007", "text": "Sum teenagari fann eg skjo\u0301tt u\u0301tav, at fo\u0301lk sum eg i\u0301 ymiskum situatio\u0301num blivu behandla\u00f0 annarlei\u00f0is."}, {"text_idx": "#000008", "text": "Og sum ung kvinna fann eg skjo\u0301tt u\u0301tav, eg ikki bara kundi tiga. Ta\u00f0 er ti\u0301, eg standi her i\u0301 dag."}, {"text_idx": "#000009", "text": "Eg eri kla\u0301r yvir, at flestu minnilutar hava havt upplivingar, har tey sita eftir vi\u00f0 einari kenslu av at vera \u00f8\u00f0rvi\u0301si og at f\u00f8la seg forkert. Vegna hendingarnar runt um i\u0301 ver\u00f0ini hesa seinastu ti\u0301\u00f0ina, og ti\u0301 eg kenni meg aftur i\u0301 ti\u0301, havi eg i\u0301 dag valt at hava fokus a\u0301 rasismu vegna hu\u0301\u00f0arlit."}, {"text_idx": "#000010", "text": "At vaksa upp sum myrkur i\u0301 F\u00f8royum er betri enn so no\u0301gva a\u00f0rasta\u00f0ni i\u0301 ver\u00f0ini. Men ta\u00f0 merkir ikki, at ta\u00f0 bara hevur veri\u00f0 gott. Eg havi onganti\u0301\u00f0 veri\u00f0 u\u0301tsett fyri grovan har\u00f0skap ella o\u0301gvusliga sjikanu."}, {"text_idx": "#000011", "text": "Men eg havi, si\u0301\u00f0ani eg var li\u0301til, veri\u00f0 u\u0301tsett fyri gerandisrasismu, og ta\u00f0 sli\u0301tur. Ti\u0301 ta\u00f0 er so r\u00e6\u00f0uliga ringt at siga fra\u0301, um mann skal gera ta\u00f0 einsamallur \u2013 serliga sum barn og ung \u2013 ta\u0301 i\u00f0 ta\u00f0 st\u00f8rsta ynski\u00f0 er at passa inn saman vi\u00f0 \u00f8llum hinum og vera partur av bo\u0301lkinum. Ta\u0301 hev\u00f0i eg ikki ein gong or\u00f0 fyri, hvat eg bleiv u\u0301tsett fyri, men bleiv bara ordiliga kedd og f\u00f8ldi meg forkerta. Og so skamma\u00f0i eg meg."}, {"text_idx": "#000012", "text": "Ti\u0301 seg\u00f0i eg alt ov sja\u0301ldan fra\u0301 sum barn og ung. Eg hev\u00f0i eingi or\u00f0, onga mo\u0301treaktio\u0301n \u2013 einans eina ru\u0301gvu av ta\u0301rum, no\u0301gv av teimum innantanna, og so enn meira skomm."}, {"text_idx": "#000013", "text": "Ta\u00f0 er torf\u00f8rt hja\u0301 m\u00e6r at fortelja um mi\u0301nar upplivingar, ti\u0301 ta\u00f0 er so sa\u0301rb\u00e6rt og er forbundi\u00f0 vi\u00f0 no\u0301gva skomm. Men eg vil gjarna fortelja um mi\u0301nar upplivingar og upplivingar hja\u0301 \u00f8\u00f0rum, sum eg kenni. No\u0301gvar av upplivingunum sum yngri havi eg fortrongt. Men eg havi havt vitnir i\u0301 li\u0301vinum, sum kunnu fortelja m\u00e6r um ta\u00f0."}, {"text_idx": "#000014", "text": "Mamma mi\u0301n hevur m.a. fortalt um eina hending, ta\u0301 i\u00f0 eg var 6 a\u0301ra gomul. Barnagar\u00f0urin skipa\u00f0i fyri jo\u0301lahugna fyri familjunum. Vit skuldu upp a\u0301 scenuna at syngja nakrar jo\u0301lasangir, og eg var so spent og stolt um hetta. Eg sto\u0301\u00f0 fremst a\u0301 scenuni. Me\u00f0an vit sungu, teska\u00f0i ein drongur aftanfyri inn i\u0301 mi\u0301tt oyra: \u201dTu\u0301 li\u0301kist runu!\u201d Eingin sa\u0301 naka\u00f0 a\u0301 m\u00e6r, me\u00f0an eg sto\u0301\u00f0 har, men aftana\u0301 kom eg tu\u0301tbr\u00f8landi oman til mammu."}, {"text_idx": "#000016", "text": "Eg kann fortelja um ein li\u0301tlan drong, sum eg kenni, sum kom heim u\u0301r barnagar\u00f0inum og alla ti\u0301\u00f0ina vildi vaska s\u00e6r um hendurnar. Eingin skilti hvi\u0301. Eftir hondini funnu tey u\u0301t av ors\u00f8kini. Ein drongur a\u0301 stovuni hev\u00f0i spurt hann, hvi\u0301 hann hev\u00f0i so skitnar hendur, ti\u0301 hann var bru\u0301nur. Teir vo\u0301ru 4 a\u0301r, ta\u0301 i\u00f0 ta\u00f0 hendi."}, {"text_idx": "#000017", "text": "Eg kann sum teenagari og ung fortelja um o\u0301teljandi upplivingar i\u0301 by\u0301arli\u0301vinum, har onkur kemur yvir og hevur t\u00f8rv a\u0301 li\u0301ka at fortelja m\u00e6r, at \u201dtu\u0301 ert fanin meg ikki f\u00f8royingur\u201d, ella at \u201dtu\u0301 ert ein sovor\u00f0in nekari\u201d, og samstundis siga, at \u201deg eri ikki rasist\u201d."}, {"text_idx": "#000018", "text": "Eg minnist serliga eina hending, har eg akkura\u0301t hev\u00f0i gj\u00f8rt m\u00e6r langar fl\u00e6ttur. Eg var so gla\u00f0 og fo\u0301r i\u0301 by\u0301in. Ta einu l\u00f8tuna sto\u0301\u00f0 eg og pra\u0301ta\u00f0i vi\u00f0 tveir vinmenn hja\u0301 m\u00e6r i\u0301 Kovanum og drakk \u00f8l. \u2019Out of nowhere\u2019 kemur ein ma\u00f0ur til mi\u0301n og sigur: \u2019\u2019Ert tu\u0301 afrikanari ella okkurt sovor\u00f0i\u00f0 har?\u2019\u2019 Eg sigi: \u2019\u2019Hvat meinar tu\u0301?\u2019\u2019 og hann sigur aftur: \u2019\u2019Ti\u0301 tu\u0301 hevur fucking ljo\u0301tar fl\u00e6ttur\u2019\u2019. Eg fari i\u0301 svart, og fyri at vera erlig, so minnist eg ikki ein gong, hvat hendi aftana\u0301, ella hvat eg svari aftur. Eg minnist bara, at eg fari at ro\u0301pa eftur honum, og knappliga er ta\u00f0 eg, sum f\u00f8li meg flovva, ta\u0301 i\u00f0 ta\u00f0 a\u0301tti at veri\u00f0 hann. Har sto\u0301\u00f0u onkrir vinir vi\u00f0 si\u0301\u00f0una av m\u00e6r. Tey blivu so bilsin, at tey einki s\u00f8gdu. Ta\u00f0 var, sum tey ikki tru\u0301\u00f0u, at hetta kundi henda her. I hasari st\u00f8\u00f0uni hev\u00f0i eg ynskt, at onkur, sum var vi\u00f0 m\u00e6r, seg\u00f0i fra\u0301, so eg ikki skuldi standa sja\u0301lv og siga fra\u0301 og f\u00f8la meg flovva."}, {"text_idx": "#000019", "text": "Eg kann fortelja um pa\u0301pa mi\u0301n, sum seinast i\u0301 80-unum ju\u0301st var komin til F\u00f8royar og bleiv sligin ni\u00f0ur i\u0301 by\u0301num av n\u00f8krum ungum monnum, hann hev\u00f0i tosa\u00f0 vi\u00f0. Hann breyt kja\u0301lkabeini\u00f0."}, {"text_idx": "#000020", "text": "Eg kann eisini fortelja um pa\u0301pa mi\u0301n, sum var a\u0301 H\u00f8vu\u00f0banagar\u00f0inum i\u0301 Keypmannahavn og bleiv handtikin fyri ikki at hava billett til toki\u00f0. Hann bleiv settur i\u0301 detentio\u0301nina i\u0301 12 ti\u0301mar uttan m\u00f8guleika fyri at siga vi\u00f0 mammu, hvar hann var."}, {"text_idx": "#000021", "text": "Eg kann fortelja um heilt ungar afrikanskar, eysturlendskar og gr\u00f8nlendskar kvinnur, sum i\u0301 by\u0301num o\u0301uppfordra\u00f0ar ver\u00f0a spurdar av vaksnum f\u00f8royskum monnum, um t\u00e6r vilja koma heim vi\u00f0 teimum i\u0301 song og fa\u0301a pengar afturfyri."}, {"text_idx": "#000022", "text": "Og so kann eg fortelja um eina hending i\u0301 gja\u0301r, sum no\u0301gv av tykkum nokk longu hava lisi\u00f0 um a\u0301 Facebook. Til tykkum, sum ikki hava lisi\u00f0, kann eg fortelja, at ..."}, {"text_idx": "#000023", "text": "Eg seg\u00f0i i\u0301 byrjanini a\u0301 taluni, at eg onganti\u0301\u00f0 hev\u00f0i veri\u00f0 u\u0301tsett fyri a\u0301lvarsligan har\u00f0skap og o\u0301gvusliga sjikanu. Fra\u0301 i\u0301 gja\u0301r kann eg siga, at eg havi veri\u00f0 u\u0301tsett fyri o\u0301gvusliga sjikanu, sum eg metti, hatta var."}, {"text_idx": "#000024", "text": "Eg kundi fortalt no\u0301gvar a\u00f0rar s\u00f8gur um meg og a\u00f0rar minnilutar."}, {"text_idx": "#000026", "text": "Aftur at upplivingunum kemur at vera vitni til u\u0301tsagnir og kjak i\u0301 almenna ru\u0301minum og ikki minst a\u0301 sosialu mi\u00f0lunum, og hvat ta\u00f0 ger vi\u00f0 ein."}, {"text_idx": "#000027", "text": "Eg kann fortelja um ta fer\u00f0ina, ta\u0301 i\u00f0 onkur gj\u00f8rdi eina kanning u\u0301ti a\u0301 Facebook, har fo\u0301lk skuldu siga, um ta\u00f0 var r\u00e6tt ella skeivt at bru\u0301ka or\u00f0i\u00f0 \u201dnekari\u201d. H\u00f8vu\u00f0sparturin av \u00f8llum, sum svara\u00f0u, seg\u00f0i, at ta\u00f0 ikki var skeivt at bru\u0301ka or\u00f0i\u00f0. Eingin spurdi tey eftir, sum ta\u00f0 handla\u00f0i um, hvussu ta\u00f0 upplivist at bli\u0301va kalla\u00f0ur nekari. Tey settu ikki spurnartekn vi\u00f0, hvi\u0301 or\u00f0i\u00f0 kann vera s\u00e6randi fyri no\u0301gv, og hv\u00f8r s\u00f8ga langt aftur i\u0301 ti\u0301\u00f0ini liggur aftanfyri."}, {"text_idx": "#000028", "text": "Vi\u00f0 a\u0301runum er ta\u00f0 ikki blivi\u00f0 l\u00e6ttari fyri meg at hoyra or\u00f0i\u00f0 nekari, antin ta\u00f0 er bru\u0301kt mo\u0301ti m\u00e6r ella \u00f8\u00f0rum. Eg kann l\u00e6ra at sty\u0301ra mi\u0301nari reaktio\u0301n, men eg fa\u0301i enn sama klumpin i\u0301 bu\u0301kin hv\u00f8rja fer\u00f0."}, {"text_idx": "#000029", "text": "Ta\u00f0 er so sanniliga ikki blivi\u00f0 l\u00e6ttari i\u0301 hesum ti\u0301\u00f0um, ta\u0301 i\u00f0 ta\u00f0 ver\u00f0ur tosa\u00f0 no\u0301gv um, at nu\u0301 \u201dbli\u0301va fo\u0301lk krenka\u00f0 fyri eitt gott or\u00f0 \u2013 tey tola einki av\u201d. I\u0301 Danmark er eitt ny\u0301tt or\u00f0 komi\u00f0 i\u0301 bru\u0301k, sum ly\u0301sir ta\u00f0 \u2013 \u201dkr\u00e6nkelsesparathed\u201d."}, {"text_idx": "#000030", "text": "Hetta ger ta\u00f0 ikki l\u00e6ttari hja\u0301 m\u00e6r og \u00f8\u00f0rum at siga fra\u0301, ti\u0301 aftur at rasismuni kunnu vit risikera at ver\u00f0a a\u0301k\u00e6rd fyri at vera \u201dkr\u00e6nkelsesparat\u201d. Hetta ger, at vit ikki einans skulu uppliva rasismu, men eisini fa\u0301a a\u0301byrgdina av rasismuni lagda a\u0301 okkara her\u00f0ar, sum ber no\u0301gva skomm vi\u00f0 s\u00e6r."}, {"text_idx": "#000031", "text": "Ta\u00f0 er hart at vera vitni til ta\u00f0, sum er hent i\u0301 Amerika seinastu ti\u0301\u00f0ina. Og flest \u00f8ll eru samd um, at ta\u00f0, sum hendi vi\u00f0 George Floyd, var forferdiligt og skeivt. No\u0301gv kenna maktarloysi og vita ikki, hvat tey skulu gera. Tey seta kanska ein svartan fy\u0301rakant a\u0301 facebook og fara so vi\u0301\u00f0ari i\u0301 gerandis trummirumminum."}, {"text_idx": "#000032", "text": "Fyri meg og onnur er st\u00f8\u00f0an ein heilt onnur. Si\u0301\u00f0ani eg fyrstu fer\u00f0 sa\u0301 filmklippi\u00f0, har politisturin situr vi\u00f0 fullari vekt vi\u00f0 kn\u00e6num a\u0301 ha\u0301lsinum a\u0301 George Floyd i\u0301 meira enn 8 minuttir, og vit \u00f8ll vo\u0301ru vitni til, at hann l\u00e6t li\u0301v, havi eg gingi\u00f0 heilt vi\u00f0 si\u0301\u00f0una av m\u00e6r sja\u0301lvari. Eg skifti i\u0301millum at f\u00f8la sto\u0301ra sorg, at gra\u0301ta, at vera kedd, at vera ill, at vera rasandi, at uppgeva, at vilja ry\u0301ma fra\u0301 \u00f8llum og so at vilja kempa."}, {"text_idx": "#000033", "text": "Eg kann bli\u0301va bangin um meg, beiggja mi\u0301n, systrar mi\u0301nar, pa\u0301pa mi\u0301n og tey sma\u0301u b\u00f8rnini i\u0301 familjuni. Ikki minst ver\u00f0i eg bangin um mi\u0301na framti\u0301\u00f0 og ta\u0301 i\u00f0 eg einafer\u00f0 sja\u0301lv fari at fa\u0301a b\u00f8rn. Eg vil ikki, at nakar skal uppliva hetta."}, {"text_idx": "#000034", "text": "Her heima ver\u00f0ur ofta\u00f0 tosa\u00f0 um, UM ta\u00f0 finst rasisma i\u0301 F\u00f8royim. Ni\u00f0urst\u00f8\u00f0an er sum oftast, at \u201dta\u00f0 man ikki vera so gali\u00f0\u201d. Sum eg nevndi i\u0301 a\u0301\u00f0ni, so hava F\u00f8royar veri\u00f0 eitt betri sta\u00f0 at bu\u0301gva enn so no\u0301gva a\u00f0rasta\u00f0ni. Men hendingar sum hesar, eg havi nevnt, seta seg \u00f8giliga dju\u0301pt i\u0301 sa\u0301lina og fylgja einum restina av li\u0301vinum. Ti\u0301 skulu vit eisini gera upp vi\u00f0 gerandisrasismuna, sum fyri no\u0301gv kann virka eitt sindur o\u0301skyldig. Men fyri okkum, sum ta\u00f0 gongur u\u0301t yvir, er hon ikki o\u0301skyldig."}, {"text_idx": "#000035", "text": "Ta\u00f0 finst eitt sitat, sum sigur: \u201dEinki um okkum uttan okkum\u201d. A\u0301\u00f0renn ein sum meiriluti vil u\u0301ttala seg um, UM ta\u00f0 finst rasisma i\u0301 F\u00f8royum, so spyr tey, sum ta\u00f0 handlar um. A\u0301\u00f0renn ein sum meiriluti kann siga naka\u00f0 um, hvat er krenkandi fyri ein minniluta \u2013 so spyr minnilutan, hvat tey uppliva er krenkandi."}, {"text_idx": "#000036", "text": "Um eg skal geva f\u00f8royingum n\u00f8kur go\u0301\u00f0 ra\u0301\u00f0, so er ta\u00f0 fyrsta go\u0301\u00f0a ra\u0301\u00f0i\u00f0 at go\u0301\u00f0taka, at rasisma finst i\u0301 F\u00f8royum. Tit skulu go\u0301\u00f0taka og tru\u0301gva okkum, ta\u0301 i\u00f0 vit fortelja, hvat hendir okkum i\u0301 gerandisdegnum."}, {"text_idx": "#000037", "text": "Ta\u00f0 n\u00e6sta go\u0301\u00f0a ra\u0301\u00f0i\u00f0 er, at ta\u0301 i\u00f0 tit uppliva rasismu mo\u0301ti m\u00e6r og \u00f8\u00f0rum, so\nikki bara yvirlata ta\u00f0 til mi\u0301n at forsvara meg, men at tit eisini siga fra\u0301 og bru\u0301ka tykkara privilegii sum meiriluti. Ta\u00f0 hevur ty\u0301dning, at \u201dmeirilutin\u201d i\u0301 landinum sigur fra\u0301, ta\u0301 i\u00f0 tey uppliva gerandisrasismu. Ta\u00f0 har\u00f0a og krevjandi arbei\u00f0i\u00f0 er ikki einans fyri okkum vi\u00f0 myrkari hu\u0301\u00f0."}, {"text_idx": "#000039", "text": "Eg vil gjarna takka fyrireikarunum fyri at skipa fyri hesum tiltakinum. Ta\u00f0 hevur sto\u0301ran ty\u0301dning fyri meg og no\u0301gv onnur. Eg vil eisini takka fyri m\u00f8guleikan at sp\u00e6la to\u0301nleik saman vi\u00f0 mi\u0301num bandi. Ikki minst vil eg takka fyri m\u00f8guleikan at siga hesi or\u00f0ini her i\u0301 dag."}, {"text_idx": "#000040", "text": "Sum eg seg\u00f0i, so er ta\u00f0 sera sa\u0301rb\u00e6rt, men eg velji at gera ta\u00f0 fyri at standa upp fyri meg sja\u0301lva, pa\u0301pa mi\u0301n, beiggjar mi\u0301nar, mi\u0301nar 3 systrar og mi\u0301nar komandi eftirkomarar. Eg geri ta\u00f0 eisini fyri \u00f8ll tykkum, sum vegna tykkara hu\u0301\u00f0arlit eru u\u0301ti fyri rasismu, og sum ikki f\u00f8la, tit hava eina r\u00f8dd."}, {"text_idx": "#000041", "text": "Mi\u0301n s\u00f8ga byrja\u00f0i, ta\u0301 i\u00f0 eg fer\u00f0 aftana\u0301 fer\u00f0 var komin gra\u0301tandi ella o\u0301\u00f0ur heim til fastur mi\u0301na i\u0301 Skopun, og eg fortaldi, hvat hini b\u00f8rnini i\u0301 bygdini h\u00f8vdu sagt ella gj\u00f8rt. Fastir mi\u0301n seg\u00f0i naka\u00f0 vi\u00f0 meg, sum hevur fylgt m\u00e6r restina av mi\u0301num li\u0301vi. \u201cTa\u00f0 eru ikki \u00f8ll, sum tu\u0301 m\u00f8tir, sum vilja t\u00e6r ta\u00f0 gott.\u201d Hesi or\u00f0ini fyrireika\u00f0u meg til, at mi\u0301tt li\u0301v fo\u0301r at vera \u00f8\u00f0rvi\u0301si enn hja\u0301 \u00f8\u00f0rum. Ta\u00f0 var her, at eg sja\u0301lvur sa\u0301, at eg ikki var sum \u00f8ll hini."}, {"text_idx": "#000042", "text": "Hesi or\u00f0ini gj\u00f8rdu eisini, at eg fekk har\u00f0a hu\u0301\u00f0, og ta\u0301 b\u00f8rn ella vaksin s\u00f8gdu okkurt rasistiskt, so lat eg ta\u00f0 ikki a\u0301virka meg. Men hetta er sja\u0301lvandi ein lygn. Eg havi ikki lati\u00f0 ta\u00f0 a\u0301virka\u00f0 meg sjo\u0301nliga, men innast inni hevur hv\u00f8r hending og hv\u00f8rt or\u00f0 sett seg dju\u0301pt."}, {"text_idx": "#000043", "text": "Eg eri oftani blivin spurdur, um rasisma er til i\u0301 F\u00f8royum, og um eg nakranti\u0301\u00f0 havi uppliva\u00f0 naka\u00f0. Eg havi n\u00e6stan alti\u0301\u00f0 svara, \u201cju\u0301, men ta\u00f0 er ikki so ringt, sum a\u00f0rasta\u00f0ni.\u201d Ta\u00f0 er eitt svar, sum sigur eitt sindur um, hvar eg komi fra\u0301, og hvat eg havi vant meg vi\u00f0."}, {"text_idx": "#000044", "text": "Eg flutti til Danmarkar fyrstu fer\u00f0, ta\u0301 eg skuldi ganga i\u0301 9. flokki. I\u0301 Jyllandi upplivdi eg fyri fyrstu fer\u00f0 at vera bangin orsaka\u00f0 av mi\u0301num hu\u0301\u00f0arliti. Fyrsta sku\u0301laballi\u00f0, eg var blivin bjo\u0301\u00f0a\u00f0ur til, var ein bo\u0301lkur a\u0301 10 dreingir, sum vildu buka meg av, og eg noyddist at ringja eftir pa\u0301pa mi\u0301num og bi\u00f0ja hann koma eftir m\u00e6r. I\u0301 hesum sku\u0301lanum upplivdi eg eisini fyrstu fer\u00f0 at ver\u00f0a u\u0301tsettur fyri rasismu i\u0301 einum fo\u0301tbo\u0301ltsdysti. Eg seg\u00f0i ta\u00f0 ikki vi\u00f0 nakran, ti\u0301 hv\u00f8nn skuldi eg siga ta\u00f0 vi\u00f0. Ta\u00f0 var bara eg, sum var myrkur, og hv\u00f8r kann skilja, hvussu eg veruliga hev\u00f0i ta\u00f0."}, {"text_idx": "#000045", "text": "Eg kla\u0301ra\u00f0i bara at ganga a\u0301 sku\u0301lanum i\u0301 einar 4 ma\u0301na\u00f0ir, og so fo\u0301r eg aftur til F\u00f8royar. Aftur til ta rasismu, eg var vanur vi\u00f0. Nekarakiss og nekari ro\u0301p fra\u0301 b\u00f8rnunum. Hyggerasisma, sum ver\u00f0ur goymd undir einum \u201cnei, eg meini ta\u00f0 ikki seri\u00f8st\u201d og \u201ceg tv\u00e6tli bara\u201d. Fo\u0301lk, sum vilja nerta vi\u00f0 kru\u0301llurnar og fortelja m\u00e6r, hvussu tey alti\u0301\u00f0 h\u00f8vdu ynskt, at tey h\u00f8vdu kru\u0301llur \u2013 uttan at vita, at vi\u00f0 kru\u0301llunum fylgir eitt menniskja vi\u00f0, sum gj\u00f8gnum si\u0301tt li\u0301v hevur veri\u00f0 u\u0301tsettur fyri b\u00e6\u00f0i hatur, mismun og happing grunda\u00f0 a\u0301 si\u0301n hu\u0301\u00f0arlit."}, {"text_idx": "#000046", "text": "Ta\u0301 eg havi sagt \u201cTa\u00f0 er ikki so ringt, sum a\u00f0rasta\u00f0ni\u201d, hevur ta\u00f0 veri\u00f0 ein ma\u0301ti at drepa samr\u00f8\u00f0una. Ein ma\u0301ti at verja meg sja\u0301lvan og ikki grava i\u0301 gomlum sa\u0301rum. Eg skal vera sterkur, eg skal vi\u0301sa, at eg eri sterkur, og eg skal vi\u0301sa, at ta\u00f0 ikki hevur vunni\u00f0 a\u0301 m\u00e6r."}, {"text_idx": "#000047", "text": "Men ta\u00f0 er at ganga vi\u00f0 einari masku, alti\u0301\u00f0 at skula sp\u00e6la sterkur. Ti\u0301 eingin er sterkur allati\u0301\u00f0, ta\u00f0 er o\u0301gj\u00f8rligt, og ta\u00f0 er ikki ein sunnur ma\u0301ti at liva uppa\u0301. Eg hev\u00f0i ynskt, at eg hev\u00f0i sagt okkurt, spurt um hja\u0301lp, ella gj\u00f8rt vart vi\u00f0 ta\u00f0, so onnur heldur ikki f\u00f8ldu, at tey sto\u0301\u00f0u einsam\u00f8ll, ta\u0301 tey komu u\u0301t fyri rasismu. Ti\u0301 haldi eg, at hetta tiltaki\u00f0 er eitt fantastiskt h\u00f8vi at si\u0301ggja, at man ikki stendur einsamallur, og at ta\u00f0 faktiskt eru fo\u0301lk, sum standa saman vi\u00f0 t\u00e6r."}, {"text_idx": "#000048", "text": "Tiltaki\u00f0 i\u0301 dag er ein r\u00f8rsla, ein uppreistur mo\u0301ti rasismuni. Black Lives Matter vi\u0301sir a\u0301, hvussu rasisma kann brei\u00f0a seg sum krabbamein i\u0301 einum samfelagi, um eingin ste\u00f0gar henni. Ti\u0301 hava vit bru\u0301k fyri at siga fra\u0301."}, {"text_idx": "#000049", "text": "Vit kenna alt ov v\u00e6l, hvussu vit i\u0301 F\u00f8royum ofta ikki hava hug at tosa um tey ke\u00f0iligu tingini, vit feia ta\u00f0 undir teppi\u00f0. Vit lata rasistiskar vi\u00f0merkingar liggja, ti\u0301 vit ikki orka at taka kampin. Avlei\u00f0ingarnar av ti\u0301 er, at einki ver\u00f0ur broytt, og onnur sum eg stri\u0301\u00f0ast einsam\u00f8ll."}, {"text_idx": "#000050", "text": "Ti\u0301 vo\u0301ni eg, at \u00f8ll vit, sum eru her i\u0301 dag, hava orkuna og viljan at siga fra\u0301 og at taka kampin, ta\u0301 hann er har. Einasti ma\u0301tin, vit kunnu berjast mo\u0301ti rasismuni i\u0301 F\u00f8royum, er at kjakast um hana, gera vart vi\u00f0 hana, og i\u0301\u00f0in berjast i\u0301mo\u0301ti henni."}, {"text_idx": "#000051", "text": "Ta\u00f0 er ringt at velja or\u00f0ini i\u0301 dag. Kanska serliga ti\u0301 hev\u00f0i eg hug at siga nei, ta\u0301 i\u00f0 Marianna ringdi og ba\u00f0 meg koma. Ti\u0301 ta\u00f0 er akkura\u0301t ta\u00f0 mo\u0301tsetta av ti\u0301, i\u00f0 eg sja\u0301lv f\u00f8li, at eg burdi gj\u00f8rt. Eg f\u00f8li, at ver\u00f0in sigur m\u00e6r, at eg sum priviligera\u00f0 og hvi\u0301t skal fyri eina fer\u00f0 skyld tiga, lurta, l\u00e6ra og stu\u00f0la treytaleyst. Ti\u0301 ta\u00f0 er milt sagt dupultmoralskt at standa her og halda eina talu um, at eg skal lurta, l\u00e6ra og stu\u00f0la. Og to\u0301 ..."}, {"text_idx": "#000052", "text": "Samstundis dugi eg at skilja, at ta\u00f0 er ney\u00f0ugt at fa\u0301a bo\u0301ltin a\u0301 rull, at tosa um hesi tingini. At lufta, at eg sum hvi\u0301t onganti\u0301\u00f0 havi skula\u00f0 tiki\u00f0 st\u00f8\u00f0u til mi\u0301na egnu rasu, men havi liva\u00f0 i\u0301 einum skraddaraseyma\u00f0um samfelag til ju\u0301st mi\u0301n, sum er innbu\u0301gvi\u00f0 rasistiskt, uttan at vit geva okkum far um ta\u00f0. Og vissi ta\u00f0 skal vera skraddaraseyma\u00f0 til onnur enn hvi\u0301t, so skulu vit fa\u0301a eyga a\u0301 og u\u0301trudda rasismuna, aktivt."}, {"text_idx": "#000053", "text": "Mantrai\u00f0 ma\u0301 vera, at ta\u00f0 er ikki nokk bara at vera ikki-rasistur. Vit skulu vera aktivt anti-rasistar. Listafo\u0301lki\u00f0 Banksy haldi eg hevur megna\u00f0 at ly\u0301sa sinnisst\u00f8\u00f0una v\u00e6l:"}, {"text_idx": "#000054", "text": "\u201cI\u0301 fyrstani hugsa\u00f0i eg, at eg skuldi tiga og lurta eftir sv\u00f8rtum fo\u0301lki um hetta. Men hvi\u0301 skuldi eg gj\u00f8rt ta\u00f0? Hetta er ikki teirra trupulleiki. Hetta er mi\u0301n trupulleiki. Systemi\u00f0 svi\u0301kur litt fo\u0301lk. Ta\u00f0 hvi\u0301ta systemi\u00f0. Sum eitt broti\u00f0 r\u00f8r, sum f\u00e6r vatni\u00f0 at seyra inn i\u0301 i\u0301bu\u0301\u00f0irnar ni\u00f0riundir. Hesin trupulleikin ger li\u0301vi\u00f0 hja\u0301 teimum, sum bu\u0301gva ni\u00f0riundir, o\u0301liviligt. Men ta\u00f0 er ikki teirra trupulleiki at fa\u0301a grei\u00f0u a\u0301. Ta\u00f0 kunnu tey ikki \u2013 ongin lovar teimum inn i\u0301 i\u0301bu\u0301\u00f0ina uppia\u0301 at gera ta\u00f0."}, {"text_idx": "#000055", "text": "Hetta er ein hvi\u0301tur trupulleiki. Og um hvi\u0301t fo\u0301lk ikki or\u00f0na ta\u00f0, so ma\u0301 onkur koma uppa\u0301 og sparka hur\u00f0ina inn.\u201d"}, {"text_idx": "#000056", "text": "Vit eru her orsaka\u00f0 av eskalering av politihar\u00f0skapi mo\u0301tvegis sv\u00f8rtum i\u0301 USA gj\u00f8gnum no\u0301gv a\u0301r. Vit so\u0301u til fulnar dra\u0301pi\u00f0 a\u0301 George Floyd a\u0301 okkara telefonum, teldum, heima i\u0301 stovunum. Politisturin, hesin a\u0301litisperso\u0301nurin. Hvat f\u00e6r hann at hugsa, at ta\u00f0, sum hann ger, er o\u0301key? Ta\u00f0 er rasisma. Ta\u00f0 er, at li\u0301vi\u00f0 hja\u0301 honum, sum liggur og stri\u0301\u00f0ist og fer\u00f0 eftir fer\u00f0 sigur, at hann ikki f\u00e6r anda\u00f0, er minni vert enn li\u0301vi\u00f0 hja\u0301 politistinum, i\u00f0 heldur kn\u00e6i\u00f0 ni\u00f0ur a\u0301 ha\u0301lsin. Ella politistarnir, i\u00f0 brutu inn i\u0301 i\u0301bu\u0301\u00f0ina hja\u0301 Breonnu Tyler og myrdu hana. Ella Tony McDoyd, i\u00f0 politistar skutu uttan grund tveir dagar eftir George Floyd. Uttan konsekvensir. Ta\u00f0 er eingin onnur forkla\u0301ring. Eingin. Ta\u00f0 er rasisma i\u0301 heilum li\u0301ki beint fyri eygunum a\u0301 okkum. Og hetta eru bara tey d\u00f8mini, vit kunnu nevna innan seinastu ma\u0301na\u00f0irnar, i\u00f0 hava veri\u00f0 i\u0301 ti\u0301\u00f0indunum, og har avlei\u00f0ingin var fatal. Men hvussu no\u0301gv onnur d\u00f8mi eru? Hvussu sto\u0301r er u\u0301tbrei\u00f0slan av o\u0301r\u00e6ttvi\u0301si mo\u0301tvegis sv\u00f8rtum?"}, {"text_idx": "#000057", "text": "Ta\u00f0 er ringt at tala u\u0301t fra\u0301 n\u00f8krum, sum mann f\u00e6r so o\u0301gvusligar kenslur av. Sum ristir i\u0301 ta\u00f0 innasta i\u0301 okkum \u2013 okkara fatanir av, hvat er r\u00e6tt og skeivt. Ti\u0301 ta\u00f0 er ongin av okkum, sum ivast i\u0301, at ta\u00f0 at drepa o\u0301sek er skeivt. Vit ver\u00f0a ill, kedd, frustrera\u00f0. Ta\u00f0 er orka. Sum kann umsetast til at bru\u0301ka i\u0301 okkara egna n\u00e6rumhv\u00f8rvi."}, {"text_idx": "#000058", "text": "Ti\u0301 ku\u0301gan, hatur og o\u0301r\u00e6ttvi\u0301si kennir ikki landam\u00f8rk. Heimurin er bundin saman."}, {"text_idx": "#000059", "text": "Hetta hatri\u00f0 i\u0301 F\u00f8royum s\u00e6st sum speirekandi vi\u00f0merkingar a\u0301 netinum, i\u0301 sku\u0301lagar\u00f0inum, i\u0301 skiftingarru\u0301minum, \u2013 og vit skulu ikki bara vera i\u0301mo\u0301ti hesum og tiga. Hatur ma\u0301 temjast vi\u00f0 konfrontatio\u0301n, sannleika og ti\u0301 go\u0301\u00f0a."}, {"text_idx": "#000060", "text": "Hatur ma\u0301 ikki fa\u0301a pla\u0301ss at vaksa seg sterkt."}, {"text_idx": "#000061", "text": "Eg vil siga eitt sindur um politiska korrektheit. Og sartheit. Ti\u0301 ta\u0301 i\u00f0 vit \u00f8ll fara i\u0301 holt vi\u00f0 at tala at vi\u00f0 familjud\u00f8gur\u00f0abor\u00f0i\u00f0 ella i\u0301 kantinuni, fara vit at fa\u0301a at vita, at vit \u201cikki skulu vera so sart\u201d. Fyri ta\u00f0 fyrsta: Um ta\u00f0 ikki skal meir til enn ein li\u0301til r\u00e6ttlei\u00f0ing at oy\u00f0ileggja go\u0301\u00f0a stemningin \u2013 hv\u00f8rji eru so sart? Fyri ta\u00f0 n\u00e6sta, er ta\u00f0 sart aktivt at arbei\u00f0a i\u0301mo\u0301ti o\u0301r\u00e6ttvi\u0301si? Og hvussu innilukka\u00f0 og veruleikafjart er eitt samfelag, sum bru\u0301kar politiska korrektheit sum skeldsor\u00f0? So komfortabul i\u0301 okkara hyggerasismu, sum alli\u0301kav\u00e6l er so sart, at ein li\u0301til r\u00e6ttlei\u00f0ing koppar henni."}, {"text_idx": "#000062", "text": "Um vit suma heilt u\u0301t. Heimurin i\u0301 dag. Vit eru \u00f8ll partur av rasistiskari ku\u0301gan hv\u00f8nn dag \u2013 vit u\u0301tny\u0301tta tilfeingi og arbei\u00f0smegi til at verja og \u00f8kja um yvirflo\u0301\u00f0 av v\u00f8rum og v\u00f8kstur, venda blinda eyga\u00f0 til kri\u0301ggj og o\u0301fri\u00f0. Vit eru so avskorin fra\u0301 heiminum, at vit halda, ta\u00f0 er i\u0301 fi\u0301nasta lagi vi\u00f0 eini \u201cNei til flo\u0301ttafo\u0301lk\u201d-kampagnu, i\u00f0 tapetserar allan by\u0301in, og \u00f8kja o\u0301tarna\u00f0 og uttan at blunka um okkara forbru\u0301k, ti\u0301 vit simpulthenn eru von at si\u0301ggja myndir av sv\u00f8lta\u00f0um b\u00f8rnum, av drukna\u00f0um li\u0301kum, i\u00f0 skola upp a\u0301 strendur, av sko\u0301gareldum, av flo\u0301ttafo\u0301lkalegum og slummum."}, {"text_idx": "#000063", "text": "Vit eru von vi\u00f0, at heimurin fortelur okkum, at summi li\u0301v eru meir verd enn onnur. Hvi\u0301 go\u0301\u00f0taka vit ta\u00f0? Hvi\u0301 halda vit, at ta\u00f0 er solei\u00f0is, ta\u00f0 skal vera? Hvi\u0301 eru vit von og uppald til at go\u0301\u00f0taka naka\u00f0, sum er so ringt at sv\u00f8lgja, um vit siga ta\u00f0 hart?"}, {"text_idx": "#000064", "text": "Vit eru u\u0301rslit av hesi heimsfatanini, hesum mynstrunum. Og sja\u0301lvandi seyrar ta\u00f0 eisini i\u0301gj\u00f8gnum okkara samfelag. Sum rasisma, o\u0301tilvita\u00f0 og tilvita\u00f0 i\u0301 okkum \u00f8llum, sum ein so\u0301tt. Og ta\u00f0 er bara eitt at gera. Eina nullstrategi mo\u0301tvegis rasismu. Og i\u0301 dag byrja vit hesa nullstrategiina. Vi\u00f0 at siga, at eisini vit priviligera\u00f0u hava a\u0301byrgd. At rasisma ikki er v\u00e6lkomin her."}, {"text_idx": "#000065", "text": "Ti\u0301 automatiskt hatur og ku\u0301gan er ikki naka\u00f0, sum er innbygt i\u0301 okkum sum perso\u0301num. Sonur mi\u0301n, sum er try\u0301 a\u0301r, spurdi meg herfyri: \u201cMamma, hvat er at hata?\u201d. K\u00e6rleiki, ru\u0301mligheit og viljin til at betrast eru innbygd i\u0301 okkum. Ta\u00f0 skulu vit lata seyra gj\u00f8gnum samfelagi\u00f0."}, {"text_idx": "#000066", "text": "Ymiskt at lurta eftir og hyggja at:"}, {"text_idx": "#000067", "text": "Breddin vi\u00f0ger rasismu: Pra\u0301ti\u00f0 byrjar 17:21 u\u030809954"}, {"text_idx": "#000069", "text": "Gjaldstreytir Privatli\u0301vspolitikkur og farspor 3D Secure"}, {"text_idx": "#000070", "text": "Vit ny\u0301ta cookies fyri at geva t\u00e6r eina betri uppliving av okkara heimasi\u0301\u00f0u.\nTu\u0301 kann lesa meria um okkara cookies i\u0301 stillingunum her."}, {"text_idx": "#000072", "text": "Tu\u0301 kann lesa meria um okkara cookies i\u0301 stillingunum her."}, {"text_idx": "#000074", "text": "Hetta eru ney\u00f0ugar cookies sum gera teir grundleggjandi stillingar a\u0301 heimasi\u0301\u00f0uni, so at allar funkur virka sum t\u00e6r skulu. Ta\u00f0 ber ikki til at fra\u0301velja hesi farspor."}, {"text_idx": "#000075", "text": "Um tu\u0301 fra\u0301biir t\u00e6r hesar cookies, kann tu\u0301 koma u\u0301t fyri at einkultar funkur ikki virka sum t\u00e6r skulu."}, {"text_idx": "#000078", "text": "Vinarliga loyv ney\u00f0ugar cookies a\u0301\u00f0renn so vit kunnu goyma ti\u0301nar stillingar!"}, {"text_idx": "#000079", "text": "Si\u0301 meira upply\u0301singar a\u0301 okkara si\u0301\u00f0u um privatli\u0301vspolitikk"}]